Борисоглебский күле

Борисогле́бский күле́ - Көнбатыш Чулман алдындагы күл. Элеккеге су юлында сакланып калган күл. Казансу елгасының уң яры тугаенда, Борисоглебский һәм Голубое Озеро авыллары арасында урнашкан. 

Су өслегенең мәйданы 3 га, су күләме 60 мең м³. Гомуми озынлыгы 750 м, уртача киңлеге 40 м, уртача тирәнлеге 2 м, иң тирән урыны 3,5 м. Дагасыман формада. Күл ике урында юл өемнәре белән бүленә. Тотрыклы рәвештә җир асты сулары белән туена; көньяк өлештән Казансу ягына су чыгымы якынча 0,3м³/с булган инеш агып чыга. Суы ачык яшел төстә, үтә күренмәле. 

Күлнең фитопланктонын яшел, кремнийлы (диатом) һәм зәңгәрсу-яшел суүсемнәр билгели, югары төзелешле үсемлекләрдән гади курак, вак бака тәңкәсе, куе яшел мөгезьяфрак һәм Канада элодеясе өстенлек ала. Күлдә табан балык һәм кара балык бар. Хуҗалык-көнкүреш максатларында файдаланыла.

 Чыганаклар 
Мәгълүматны бирүче:  ТР Фәннәр академиясенең Татар энциклопедиясе институты.
Татар энциклопедиясе. Казан, 2008. 

Төркем:Казан күлләре